क्रिसमस पर्व मनाया, खुशहाली की कामना की
शहरके वसुंधरा नगर कॉलोनी में स्थित चर्च के प्रार्थना भवन में शुक्रवार को प्रभु यीशु का जन्म दिन क्रिसमस पर्व के रूप में मनाया गया। इस मौके पर सुबह चर्च में प्रार्थना सभा का आयोजन किया गया। जिसमें काफी संख्या में लोगों ने भाग लिया। क्रिसमस पर्व पर जयपुर से आए पादरी रज्जू कुनेचन मुख्य अतिथि थे, जबकि मकराना चर्च के पादरी सेनिल सेलेस्टिन ने क्रिसमस से जुड़े कार्यक्रम संपन्न करवाए। इस दौरान सभी ने एक-दूसरे को नववर्ष की शुभकामनाएं भी दी। पादरी रज्जू कुनेचन ने कहा कि प्रभु यीशु की शिक्षाएं दैनिक जीवन में आत्मसात करें तो मनुष्य के अधिकांश कष्ट समस्याएं स्वत: ही दूर हो जाएंगी। उन्होंने कहा कि बीते हुए एवं बुरे समय को याद करके पछतावा करने की बजाय नए के लिए बेहतर शुरुआत करें। पादरी सेनिल सेलेस्टिन ने कहा कि प्रभु यीशु ने अपने पड़ोसी शत्रु से प्रेम का भाव रखने के लिए कहा था। शत्रु से प्रेमपूर्वक व्यवहार करें एवं उसका हृदय परिवर्तन करने का प्रयास करें। अगर हमारे जीवन में शत्रु ही ना रहेगा तो आधी समस्याएं तो वैसे ही निपट जाएगी। कार्यक्रम के दौरान उपहारों से सजाए गए क्रिसमस ट्री की बच्चों ने परिक्रमा करते हुए उपहार प्राप्त किए। प्रार्थना सभा में मानव कल्याण खुशहाली की कामना की गई।
hin_Deva hin_Deva